Peep Mardiste

Peep Mardiste (sündinud 13. märtsil 1972 Tartus) on keskkonnakaitsja ja kodanikuühiskonna aktivist. 

Haridus
Ta on lõpetanud 1996. aastal Tartu Ülikooli geograafia erialal ning saanud 1998. aastal magistrikraadi maastikuökoloogia ja keskkonnakaitse alal. 

Akadeemiline tegevus
Alestes 2006. aastast on ta pidanud keskkonnateemadel loenguid Tartu Ülikoolis ("Globaalsed keskkonnaküsimused arengugeograafias") ja 2020. aastast Eesti Maaülikoolis ("Praktiline keskkonnakorraldus Euroopa Liidus"). Tema artiklite peateemad on rahvusvaheline keskkonnapoliitika, keskkonnamõjud, kodanikuühiskonna roll, arengukoostöö.

Tegevus kodanikuühendustes
Mardiste on juhtinud 1993–1996 Tartu Üliõpilaste Looduskaitseringi (TÜLKR), 1998–2005 Eesti Rohelist Liikumist (ERL), kuulunud 1995–2000 Eesti Looduskaitse Seltsi juhatusse, 2002–2012 Tartu Keskkonnahariduse Keskuse nõukogusse, oli aastatel 2008–2011 Eesti Kodanikuühiskonna Sihtkapitali (KÜSK) nõukogu aseesimees. Mardiste on aastast 2017 Eestimaa Looduse Fondi nõukogu liige ja aastast 2019 Supilinna Seltsi ja Eesti Rohelise Liikumise juhatuse liige. Mardiste oli üks Eesti Keskkonnaühenduste Koja (EKO) ja Arengukoostöö Ümarlaua (AKÜ) asutajaid aastal 2002. Mardiste on olnud mitme kodanikuühenduse esindajaks paarikümnes riiklikus juhtrühmas või ekspertkomisjonis, sh Riikliku Arengukava 2004–2006 seirekomisjon, riigi eelarvestrateegia 2007–2010 ministeeriumidevaheline koordinatsioonigrupp, Eesti 2030+ energia teemarühm, looduskaitse arengukava 2035 juhtkomisjon, Euroopa Liidu Struktuurivahendite 2007–2013 keskkonnavaldkonna rakenduskava töörühm, Eesti Kodanikuühiskonna Arengukava (EKAK) rahastamise programmi juhtkomisjon, keskkonnastrateegia 2030 algatusrühm, Keskkonnainvesteeringute Keskuse keskkonnateadlikkuse ekspertnõukogu.

Töö rahvusvahelistes institutsioonides
Peep Mardiste on tunnustatud keskkonnakaitsja ka väljaspool Eestit. Ta töötas aastail 2007–2008 Brüsselis Euroopa Parlamendi liikme Andres Tarandi nõunikuna keskkonna ja energeetika küsimustes ning aastail 2012–2017 Genfis ÜRO Euroopa Majanduskomisjonis (UNECE) rahvusvahelise keskkonnapoliitika arenguabiprogrammi juhina. Mardiste on olnud paljude Euroopa keskkonnaorganisatsioonide juhatuste liige, mh noorteühendus A SEED (1993–1994), Coalition Clean Baltic (1999–2001), Friends of the Earth Europe (2000–2001), CEE Bankwatch Network (2009–2012 ja alates 2019).

Poliitiline tegevus Eestis
Mardiste kuulub erakonda Eestimaa Rohelised alates erakonna asutamisest 2006. aastal, on juhtinud selle Tartu piirkonda, oli erakonna volikogu esimees aastail 2010–2012. Ta kandideeris Riigikogu valimistel 2007 (sai 466 häält) ja 2011 (741 häält), Euroopa Parlamendi valimistel 2009 ja 2019 (1100 häält). Oli erakonna linnapeakandidaat Tartus 2009. aasta kohalike omavalitsuste valimistel, sai 577 häält. 

Mardiste on korporatsiooni Ugala vilistlane.

Tunnustus
 2005 Vabaühenduste Liidu (EMSL-i) aasta tegu (vabaühenduste koostöövõrgustiku Eurofondid loomine)
 2006 Noore looduskaitsja auhind
Konkursiauhinnad
 1996 III koht üliõpilaste teadus- ja loometööde üleriigilisel konkursil

Isiklikku

Tema isa on Heino Mardiste.

Välislingid
Peep Mardiste koduleht

Raul Sulbi. Roheliste volikogu juhiks sai Peep Mardiste Postimees, 15. oktoober 2010
Milles seisneb nõuniku töö Brüsselis? Intervjuu Peep Mardistega Eesti Loodus 06/2007
Roheline liikumine ei soovi parteistuda. Intervjuu Peep Mardistega Eesti Loodus 03/2004

Kategooria:Eesti keskkonnakaitsjad
Kategooria:Erakonna Eestimaa Rohelised poliitikud
Kategooria:Tartu Ülikooli bioloogia-geograafiateaduskonna vilistlased
Kategooria:Korporatsioon Ugala liikmed
Kategooria:Sündinud 1972